b'\n_START_ARTICLE_\nAlmandin\n_START_PARAGRAPH_\nMineralul almandin este un granat aluminoferos, de culoare ro\xc8\x99ie-brun\xc4\x83. Formula sa chimic\xc4\x83 este Fe3 Al2(SiO4)3 cu urme de Ti (titan), Mn (mangan), Mg (magneziu), Ca (calciu).\n_START_SECTION_\nIstoric \xc8\x99i etimologie\n_START_PARAGRAPH_\nNumele mineralului apare pentru prima dat\xc4\x83 \xc3\xaen anul 77 la Pliniu cel B\xc4\x83tr\xc3\xa2n care se refer\xc4\x83 la o piatr\xc4\x83 g\xc4\x83sit\xc4\x83 \xc3\xaen Alabanda, un ora\xc8\x99 din Caria, \xc3\xaen Asia Mic\xc4\x83. De la numele acestui ora\xc8\x99 provine denumirea de alamandin, dup\xc4\x83 cum apare \xc3\xaen descrierea savantului german Georgius Agricola \xc3\xaen anul 1546.\n_START_SECTION_\nDescriere\n_START_PARAGRAPH_\nCristalizeaz\xc4\x83 \xc3\xaen sistemul cubic, \xc3\xaen forme de dodecaedru romboidal \xc8\x99i este foarte r\xc4\x83sp\xc3\xa2ndit \xc3\xaen \xc8\x99isturile cristaline \xc8\x99i \xc3\xaen aluviuni. \xc3\x8en general cristalele pot ajunge la o dimensiune de c\xc3\xa2\xc8\x9biva centimetri \xc3\xaen diametru. Cu toate acestea, au existat cristale gigantice de p\xc3\xa2n\xc4\x83 la un metru \xc3\xaen diametru. Mineralul este transparent p\xc3\xa2n\xc4\x83 la translucid. Culoarea almandinului variaz\xc4\x83, de obicei, de la ro\xc8\x99u \xc3\xaenchis spre ro\xc8\x99u-violet, dar poate fi, de asemenea, maronie p\xc3\xa2n\xc4\x83 aproape de negru.\n_START_SECTION_\nDepozite\n_START_PARAGRAPH_\nAlmandinul apare \xc3\xaen cantit\xc4\x83\xc8\x9bi mari \xc3\xaen depozite din Sri Lanka. Au fost g\xc4\x83site, de asemenea, depozite \xc3\xaen Australia, \xc3\xaen Tirol, Africa de Est \xc8\x99i Statele Unite._NEWLINE_\xc3\x8en Rom\xc3\xa2nia se \xc3\xaent\xc3\xa2lne\xc8\x99te \xc3\xaen \xc8\x99isturile cristaline din Carpa\xc8\x9bi \xc8\x99i din Dobrogea \xc8\x99i \xc3\xaen aluviunile formate din erodarea acesor \xc8\x99isturi.\n_START_SECTION_\nUtilizare\n_START_PARAGRAPH_\nVarietatea comun\xc4\x83 se utilizeaz\xc4\x83 ca material abraziv \xc3\xaen industrie datorit\xc4\x83 durit\xc4\x83\xc8\x9bii mari, iar varietatea limpede poate fi t\xc4\x83iat\xc4\x83 \xc8\x99i folosit\xc4\x83 ca piatr\xc4\x83 semipre\xc8\x9bioas\xc4\x83.'